b'\n_START_ARTICLE_\n\xc3\x89mile Larochelle\n_START_PARAGRAPH_\n\xc3\x89mile Larochelle (13. elokuuta 1891 Qu\xc3\xa9bec City \xe2\x80\x93 9. lokakuuta 1958 Qu\xc3\xa9bec City) oli kanadalainen tenori, pianisti, urkuri, kuoronjohtaja ja musiikkipedagogi. H\xc3\xa4n lauloi 10-vuotiaana erin\xc3\xa4isiss\xc3\xa4 kirkoissa ja opiskeli pianonsoittoa Olivier Hudsonin johdolla. H\xc3\xa4n opiskeli sittemmin Qu\xc3\xa9becin seminaarissa ja Lavalin yliopistossa, jossa toimi pianistina, urkurin ja laulajana. H\xc3\xa4n oli kuoromestarina Qu\xc3\xa9bec Cityss\xc3\xa4 ennen l\xc3\xa4ht\xc3\xb6\xc3\xa4\xc3\xa4n lauluopintojen pariin Pariisiin (1923). H\xc3\xa4n sai opetusta my\xc3\xb6s Schola Cantorumissa ja Institut Gr\xc3\xa9gorienissa, oli tenorisolistina Pariisin kirkoissa ja lauloi Concerts Lamoureux -kuorossa. _NEWLINE_Palattuaan Qu\xc3\xa9bec Cityyn Larochelle opetti laulua ja esiintyi konsertissa sek\xc3\xa4 radiossa. H\xc3\xa4n oli yli nelj\xc3\xa4n vuoden ajan solistina Ch\xc3\xa2teau Frontenacin sunnuntaikonserteissa ja toimi sek\xc3\xa4 Quatuor laurentienin ett\xc3\xa4 Trio harmoniquen ensimm\xc3\xa4isen\xc3\xa4 tenorina. H\xc3\xa4nen oppilaitaan Lavalin yliopistossa olivat muiden muassa Pierre Boutet, Violette Delisle, Raoul Jobin, L\xc3\xa9opold Simoneau ja Richard Verreau.'